b'\n_START_ARTICLE_\nDomel\n_START_SECTION_\nDomel \xe2\x80\x93 proizvodi\n_START_PARAGRAPH_\nV Domelu razvijajo in izdelujejo vakuumske elektri\xc4\x8dne motorje za suho in mokro sesanje, DC motorje, elektronsko komutirane sisteme in komponente za prezra\xc4\x8devalne, \xc4\x8drpalne in klimatizacijske sisteme ter specialna orodja. Razvoj izdelkov temelji na ra\xc4\x8dunalni\xc5\xa1kih simulacijah in laboratorijskih testih, ki omogo\xc4\x8dajo magnetni izra\xc4\x8dun in optimiranje motorja v smislu delovanja, izkoristka, \xc5\xbeivljenjske dobe in okoljskih vplivov._NEWLINE_Med najbolj tehnolo\xc5\xa1ko napredne Domelove izdelke \xc5\xa1tejejo elektronsko komutirani brezkrta\xc4\x8dni motorji._NEWLINE_Vsi Domelovi proizvodi so izdelani v skladu z mednarodnimi kakovostnimi standardi, kot so: CCC, CE, UL, KEMA, ROHS in drugi.\n_START_SECTION_\nRazvojne usmeritve\n_START_PARAGRAPH_\nOsrednje razvojno podro\xc4\x8dje podjetja Domel predstavlja globalni razvoj dovr\xc5\xa1enih re\xc5\xa1itev na osnovi elektromotorjev in njihovih nadgradenj s podro\xc4\x8dji \xc4\x8distilne tehnike, prezra\xc4\x8devalnih sistemov, industrijskih aplikacij, avtomobilske industrije, medicine in alternativnih energijskih virov. Domel je hkrati dobavitelj komponent, orodij in razli\xc4\x8dne opreme z zgoraj na\xc5\xa1tetih podro\xc4\x8dji.\n_START_SECTION_\nZgodovinske prelomnice podjetja Domel\n_START_PARAGRAPH_\nDomel je skozi razli\xc4\x8dna zgodovina obdobja izdeloval \xc5\xa1tevilne izdelke, med katerimi so prevladovali v preteklosti galanterija, merilni in\xc5\xa1trumenti, laboratorijska oprema, elektromotorji, razli\xc4\x8dni gospodinjski aparati in drugih izdelki. Zgodovinska obdobja podjetja Domel, ki je danes poznano v svetu predvsem kot uveljavljen izdelovalec elektromotorjev, lahko razdelimo na \xc5\xa1tiri dele. V za\xc4\x8detnem obdobju od leta 1946 do 1962 je bilo podjetje znano po imenu NIKO, kjer je \xc5\xa1lo za proizvodno zadrugo kovinarjev oziroma od leta 1954 za tovarno kovinskih in elektromehanskih izdelkov iz \xc5\xbdeleznikov. Leta 1962 je bilo podjetje priklju\xc4\x8deno k Iskri \xe2\x80\x93 njeno ime nosi vse do leta 1991. Z razpadom Jugoslavije se podjetje preimenuje za kraj\xc5\xa1i \xc4\x8das v Elektromotorji d.o.o. in leto kasneje postane Domel, ki ga novi lastniki leta 1994 preoblikujejo v delni\xc5\xa1ko dru\xc5\xbebo._NEWLINE_Leta 2006 postane Domel z odprtjem lastnega podjetja in tovarne za izdelavo robustnih vakuumskih motorjev na Kitajskem globalno podjetje, ki je danes prisotno s svojimi izdelki na vseh omembe vrednih svetovnih tr\xc5\xbei\xc5\xa1\xc4\x8dih. Leta 2010 sezaradi ve\xc4\x8dje pro\xc5\xbenosti in transparentnosti znotraj skupine povezanih podjetji preoblikuje iz delni\xc5\xa1ke dru\xc5\xbebe v dru\xc5\xbebo z omejeno odgovornostjo. Slednja ostaja v lasti zaposlenih, biv\xc5\xa1ih zaposlenih in upokojencev, kar predstavlja v slovenskem gospodarskem prostoru unikum brez primere._NEWLINE_V proizvodnem smislu predstavlja z dana\xc5\xa1njega zornega kota za podjetje iz \xc5\xbdeleznikov verjetno najbolj pomembno zgodovinsko razvojno prelomnico osvojitev tehnologije vakuumskih motorjev za sesalnike ve\xc4\x8djih mo\xc4\x8di za nem\xc5\xa1kega kupca AEG. Prvi vzorci teh motorjev so bili izdelani leta 1967 za ameri\xc5\xa1ko podjetje Hoover, vendar do sodelovanja ni pri\xc5\xa1lo. Leta 1975 so novi tipi vakuumskega motorja z mo\xc4\x8djo 1000 W uspe\xc5\xa1no prestali vse preskusne teste. Leto za tem pa ste\xc4\x8deta njihova serijska proizvodnja in izvoz na tuje trge, na katerih je bilo podjetje prisotno s svojimi elektromotorji od leta 1958 naprej.'